Imtella' Diċembru 18, 2021 - Aġġornata 18 Ta' Diċembru, 2021 4:56pm Ritratti: OPR Il-President tar-Repubblika George Vella għamilha ċara li huwa ma jistax iwaqqaf il-liġi dwar l-użu responsabbli tal-kannabis milli tidħol fis-seħħ. Il-liġi ġiet approvata din il-ġimgħa u issa jonqos il-firma tal-President biex tidħol fis-seħħ. Fost dawk li huma kontra kien hemm min ħeġġu biex ma jiffirmahiex imma l-President kien ċar waqt diskors f'Għawdex fl-okkażjoni ta' Jum ir-Repubblika. Il-Kap tal-Istat qal li bil-Kostituzzjoni preżenti l-President ma jistax jimponi deċiżjoni tiegħu fuq dak li jkun ġie deċiż mill-Parlament. Huwa ddikjara li skont il-Kostituzzjoni, li hija l-ogħla liġi fil-pajjiż, il-liġijiet li jgħaddu mill-Parlament iridu jiġu ffirmati mill-President b'mod immedjat. Il-President Vella qal li huwa ma jistax jinjora d-demokrazija parlamentari u jieħu l-poter f'idejh għax jispiċċa jkun il-President li jikkmanda u mhux il-Kostituzzjoni. Huwa ddikjara li sallum m'għandux poter li jinjora liġi li tkun għaddiet b'mod demokratiku anke jekk ma jaqbilx magħha. Dan sakemm ma jkollux dak li ddeskriva bħala "oġġezzjoni morali gravi" fejn f'dak il-każ jista' jirriżenja minflok jiffirma l-liġi.